Matul din il-ġimgħa r-raħal ta' Birkirkara jiċċelebra l-festa ewlenija tiegħu ddedikata lil Sant'Elena. Karatterstika unika li ssib f'din il-festa hija l-purċissjoni li toħroġ Ħadd wara t-18 ta' Awwissu b'numru sabiħ ta' fratelli li kull sena jaqbżu l-180 fratell, kollha voluntiera. Mhix xi ħaġa faċli biex tikkordina dan kollu iżda, grazzi għall-ħidma u d-dedikazzjoni tar-rettur tal-fratellanza Elenjana, Pawlu Muscat, bl-għajnujna u l-appoġġ tal-familja tiegħu, irnexxielu jħeġġeġ numru ta' persuni biex jakkumpanjaw bħala fratelli sew Karkariżi u anke minn barra Birkirkara għal din il-purċissjoni unika. Tkellimna ma' Pawlu Muscat li tagħna ħarsa ħafifa lejn il-ħidma li tinvolvi l-kariga tiegħu, liema kariga ilu jokkupa għal dawn l-aħħar 27 sena bħala rettur. Kien il-bidu ta' Awwissu tas-sena 1980 meta grupp ta' voluntiera kienu miġburin fis-sagristija tal-Bażilka Elenjana inaddfu l-lasti tal-istandarti għall-festa, meta ċertu Twanny Muscat, magħruf bħala 'l-Gross', ħajjar lil Pawlu biex jerfa' salib fil-purċissjoni tal-festa ta' dik is-sena. Dak iż-żmien in-numru tal-fratelli kien żgħir ħafna u kienu joħorġu biss l-istandarti. "Dakinhar kien il-bidu ta' żmien ġdid għall-fratellanzi tagħna". Aktar tard, Ġużeppi, imlaqqam 'Sebgħa Rġiel', li kien inkarigat mill-fratelli, ħajjar lil Pawlu biex jibda jgħinu jieħu ħsieb il-fratelli. Flimkien bdew iħajru żgħażagħ oħra biex jidħlu membri magħhom. Ftit tas-snin wara, fuq parir ta' Ġużeppi, il-Kapitlu Elenjan fada t-tmexxija tal-fratellanzi tal-kolleġġjata f'idejn Pawlu. Pawlu stqarr li dak iż-żmien qatt ma ħaseb li, wara dawn is-snin, se jasal fejn wasal illum. L-ewwel ħidma tiegħu kienet li flimkien ma' sħabu jsib aktar fratelli. Dak iż-żmien kien hemm bżonn mat-30 fratell biex il-purċissjoni tkun kompluta. "Dak in-numru ilħaqnieh fl-ewwel sena, u minn hemm bdejna ninkorraġġixxu ġenituri biex ilibbsu t-tfal tagħhom fil-purċissjoni," tenna Pawlu. B'hekk bdew jitrawmu numru ta' fratelli ta' età żgħira. Il-ħidma fiż-żmien riċenti Il-ħidma ma waqfitx hemm u bl-appoġġ tal-kapitlu Elenjan u bl-għajnuna tal-prokuratur tat-tempju, is-Sur Manwel Sammut, bdew isiru proġetti importanti li permezz tagħhom issaħħew il-fratellanzi. Bdew jinħietu settijiet ta' mazzetti u kunfratiji ġodda flok dawk eżistenti, peress li n-numru tal-fratelli żdied. Inxtraw ingwanti għall-fratelli kollha u dawn servew biex tkun protetta l-fidda u l-injam tal-affarijiet li jinħarġu proċessjonalment. Sar ukoll salib ġdid għall-Fratellanza tas-Sagrament u beda joħroġ salib ieħor għall-Fratellanza tal-Erwieħ. Tul dawn iż-żminijiet kellhom jittieħdu xi deċisjonijiet ibsin, bħal meta fis-sena 2000 ġie deċiż li l-istandarti tar-rakkmu ma jibqgħux jintużaw fil-purċissjoni titulari u jintramaw biss fil-knisja biex jiġu priservati u ma ssirilhomx iktar ħsara. Għalhekk, bdew jinħarġu l-istandarti sekondarji. Illum nistgħu ngħidu li, kieku ma sarx hekk, dawn l-istandarti m'aħniex ingawduhom. Aktar tard bdiet tinħass il-ħtieġa li jsiru sett ta' sitt standarti ġodda biex jintużaw għall-purċissjoni ta' Sant'Elena. Dawn saru u tlestew bejn is-sena 2010 u s-sena 2012. Fis-sena 2004, bl-approvazzjoni ta' dawk kollha involuti, il-fratelli fil-purċissjoni bdew jilbsu l-kappur biex b'hekk nistgħu ngħidu li l-uniformi tal-fratelli ġiet kompluta għal dehra iżjed serja u devota kif titlob purċissjoni bħal din. Dak iż-żmien kien hemm min kien xettiku peress li dawn kienu ilhom li nqatgħu. Il-kolleġġjata Karkariża għandha wkoll il-Fratellanza tal-Madonna tad-Dutrina. Dawn jilbsu ż-żummara minflok il-kunfratija, bl-ilwien ħomor u koħol. Din Il-fratellanza kienet ilha ma tieħu sehem għexieren ta' snin, għalhekk, fis-sena 2012, fuq inizjattiva ta' Pawlu stess, reġgħet ħarġet din il-fratellanza li takkumpanja fil-bidu tal-purċissjoni. It-twaqqif tal-consorelle Din is-sena, għall-ewwel darba fil-purċissjoni tal-festa, se jakkumpanjaw il-fergħa tal-consorelle; jiġifieri fratelli femminili. Kienet ilha x-xewqa ta' Pawlu li tibda din il-fergħa ġdida, għalkemm fil-bidu kien hemm min oppona għal dan. Iżda f'Ras ir-Randan ta' din is-sena, il-consorelle akkumpanjaw għall-ewwel darba u ntlaqgħu tajjeb ħafna. Tul dawn l-aħħar xhur in-numru tat-tfajliet u nisa li ssieħbu fil-fratellanzi kiber mhux ħażin. Professjoni solenni Nhar l-Erbgħa 17 ta' Awwissu se tkun ġurnata importanti għax, wara ħafna snin, se ssir il-professjoni solenni tal-fratelli u l-consorelle. Se jiżżanżnu wkoll sett ta' armi ġodda għal mal-mazzetta b'simboli b'rabta mal-fratellanza kkonċernata. Għas-snin li ġejjin beda l-ħsieb fuq proġetti ġodda, għalhekk saru xi attivitajiet ta' ġbir ta' fondi biex dan l-għan jintlaħaq. Ftaħna wkoll paġna fuq Facebook biex l-avviżi u l-informazzjoni li joħorġu jintlaħqu min numru akbar ta' nies. Kull min huwa interessat li jissieħeb bħala fratell, għandu jikkuntattja lil Pawlu Muscat fuq 7996 9911 jew javviċinah fil-Bażilika matul il-jiem tal-festa. Tistgħu wkoll tagħmlu kuntatt fuq il-paġna ta' Facebook bl-isem Fratellanzi Sant'Elena